Na temelju članka 111. stavka 3. Zakona o komunalnom gospodarstvu (Narodne novine 68/18) i članka 27. točke 2. Statuta Grada Otočca („Službeni vjesnik Grada Otočca“ broj 1/13, 1/16, 2/18 i 1/19-pročišćeni tekst) Gradsko vijeće Grada Otočca na 10. sjednici održanoj 19. 06. 2019. donijelo je

**ODLUKU**

**o izgledu službene odore te izgledu i sadržaju službene iskaznice komunalnog redara, komunalnog izvidnika i komunalno-prometnog redara**

**Članak 1.**

Ovom se Odlukomo izgledu službene odore te izgledu i sadržaju službene iskaznice komunalnog redara, komunalnog izvidnika i komunalno-prometnog redara (u daljnjem tekstu:Odluka) propisuje izgled službene odore komunalnog redara, komunalnog izvidnika i komunalno-prometnog redara te izgled i sadržaj službene iskaznice i oznaka komunalnog redara, komunalnog izvidnika i komunalno-prometnog redara, način izdavanja i vođenja evidencije o iskaznicama i značkama komunalnog redara, komunalnog izvidnika i komunalno-prometnog redara te način korištenja službene odore, službene iskaznice i oznake komunalnog redara, komunalnog izvidnika i komunalno-prometnog redara.

**Članak 2.**

Za vrijeme obavljanja službene dužnosti komunalni redar, komunalni izvidnik i komunalno-prometni redar mora nositi službenu odoru.

Službena odora je zimska i ljetna, a dijelovi su:

- zimska jakna (muška/ženska)

- hlače zimske (muške/ženske),

- hlače ljetne (muške/ženske),

- vjetrovka ljetna (muška/ženska),

- majica dugih rukava (muška/ženska),

- majica kratkih rukava (muška/ženska),

- terenske cipele (niske/ visoke, muške/ženske),

- kožne rukavice (muške/ženske),

- reflektirajući prsluk

- kapa (muška/ženska)

Službena odjeća je klasičnog oblika i kroja.

Zimska se odora nosi u pravilu od 15. listopada do 30. travnja, a ljetna od 1. svibnja do 14. listopada, osim ako pročelnik Ureda gradonačelnika, ovisno o vremenskim uvjetima, ne odredi drukčije.

Svaki dio službene odore ima uporabni rok.

Zimska jakna je vodonepropusna i vjetronepropusna, klasičnog kroja ¾ dužine, u boji prikladnoj ostalim dijelovima odjeće.

Vjetrovka je izrađena od plastificiranog platna u boji prikladnoj ostalim dijelovima

odjeće.

Komunalni redar kojemu je izdano uvjerenje o stručnoj osposobljenosti za obavljanje poslova upravljanja prometom te nadzora i premještanja nepropisno zaustavljenih i parkiranih vozila te službena iskaznica za obavljanje navedenih poslova (komunalno-prometni redar) mogu obavljati poslove nadzora nepropisno zaustavljenih ili parkiranih vozila i poslove upravljanja prometom u odori koja je propisana za komunalnog redara i komunalnog izvidnika.

Popis dijelova službene odore s naznakom roka uporabe, iskazan je u prilogu 1. koji je sastavni dio ove Odluke.

Komunalno-prometni redar kad obavlja poslove prometnog redara mora nositi reflektirajući prsluk i rukavice iz stavka 2. ovog članka.

**Članak 3.**

Službenu odoru izdaje Ured gradonačelnika.

Ured gradonačelnika vodi evidenciju o izdanoj i vraćenoj službenoj odori.

Evidencija iz stavka 2. ovoga članka sadrži vrstu i količinu službene odore koja se izdaje, ime i prezime komunalnog redara, komunalnog izvidnika i komunalno-prometnog redara koji je zadužuje, datum zaduženja, rubriku za napomenu i mjesto za potpis komunalnog redara, komunalnog izvidnika i komunalno-prometnog redara.

**Članak 4.**

Osobi koja je nanovo raspoređena na radno mjesto komunalnog redara, komunalnog izvidnika i komunalno-prometnog redara izdaje se nova službena odora odmah po stupanju na radno mjesto, a najkasnije u roku od 7 (sedam) dana.

**Članak 5.**

Pojedini dijelovi službene odore mogu se zamijeniti i prije isteka rokova propisanih ovom Odlukom samo ako su oštećeni ili potpuno uništeni tijekom obavljanja službenih dužnosti.

Ako je do oštećenja ili uništavanja pojedinih dijelova službene odore došlo u uporabnom roku, a to nije posljedica obavljanja službene dužnosti komunalnom redaru, komunalnom izvidniku i komunalno-prometnom redaru će se izdati nova odora na njegov trošak.

Zamjenu oštećene ili uništene službene odore odobrava pročelnik Ureda gradonačelnika.

**Članak 6.**Uporabni rokovi službene odore službeniku će se produžiti:

1. za vrijeme provedeno na bolovanju dužem od mjesec dana neprekidno,

2. za vrijeme provedeno na rodiljnom dopustu,

3. kada je do umirovljenja po sili zakona ostalo manje od šest mjeseci,

4.u drugim slučajevima tijekom kojih nije obavljao poslove komunalnog redara, komunalnog izvidnika i komunalno-prometnog redara u najkraćem trajanju od mjesec dana.

**Članak 7.**

Komunalni redar, komunalni izvidnik i komunalno-prometni redar kojemu prestane služba ili je raspoređen na drugo radno mjesto obavezan je vratiti službenu odoru koju je zadužio, a kojoj nije istekao rok uporabe iz ove Odluke

**Članak 8.**

Komunalni redar, komunalni izvidnik i komunalno-prometni redar dužan je službenu odoru održavati urednom i čistom o svom trošku.

Komunalni redar, komunalni izvidnik i komunalno-prometni redar ne smije otuđiti i prepravljati službenu odoru.

**Članak 9.**

Službena odora komunalnog redara, komunalnog izvidnika i komunalno-prometnog redara sadrži ušivenu službenu oznaku „Grad Otočac- Komunalni redar“ , “Grad Otočac – Komunalni izvidnik“, „Grad Otočac – Komunalno-prometni redar“

**Članak 10.**

Službena iskaznica komunalnih redara, komunalnih izvidnika i komunalno-prometnih redara izrađuje se na debljem papiru bijele boje, dimenzija 85 x 55 mm i zaštićuje se prozirnim plastičnim omotom. Tekst na iskaznici ispisan je crnom bojom.

Obrazac službene iskaznice komunalnih redara, komunalnih izvidnika i komunalno-prometnih redara (u daljnjem teksta: iskaznica) sadrži:

a) na prednjoj strani:

1. otisnuti grb Republike Hrvatske,

2. natpis Republika Hrvatska, Grad Otočac, Ured gradonačelnika

3. mjesto za fotografiju, veličine 28 x 32 mm, preko koje je, u donjem lijevom kutu otisnut pečat Ureda gradonačelnika

4. ime i prezime nositelja iskaznice,

5. broj iskaznice.

b) na poleđini:

6. datum izdavanja iskaznice,

7. mjesto za pečat i potpis pročelnika,

8. napomenu da iskaznica vrijedi do opoziva.

**Članak 11.**

Iskaznica komunalnog redara uz podatke navedene u članku 10. stavku 2. ove odluke na prednjoj strani sadrži i natpis: „SLUŽBENA ISKAZNICA KOMUNALNOG REDARA", a na poleđini i tekst o ovlasti nositelja iskaznice.

Iskaznica komunalno-prometnog redara, uz podatke navedene u članku 10. stavku 2. ove Odluke na prednjoj strani sadrži i natpis: „SLUŽBENA ISKAZNICA KOMUNALNO-PROMETNOG REDARA“

Iskaznica komunalnog izvidnika, uz podatke navedene u članku 10. stavku 2. ove odluke na prednjoj strani sadrži i natpis: „ SLUŽBENA ISKAZNICA KOMUNALNOG IZVIDNIKA“

Obrasci iskaznica komunalnog redara, komunalno-prometnog redara i komunalnog izvidnika iskazan je u prilogu 2. koji je sastavni dio ove Odluke.

**Članak 12.**

Oznake komunalnog redara, komunalno-prometnog redara i komunalnog izvidnika sastoje se od značke i znakova prepoznatljivosti.

**Članak 13.**

Značka komunalnog redarstva izrađena je od metala, podloga je mesingana, a aplikacija sjajno nikalna, okruglog oblika, promjera 55 mm i sastoji se od tri koncentrična kruga. U središnjem krugu, na zrakastoj podlozi, grb je Grada Otočca. Srednji je nikalni krug, promjera 40 mm, a sadrži u gornjem dijelu plavim slovima ispisan natpis: „KOMUNALNO REDARSTVO“. Vanjski je krug mesingan, promjera 55 mm na kojem je istaknut tekst: „GRAD OTOČAC". Na donjem dijelu značke nalazi se nikalna traka u koju se plavom bojom upisuje broj značke.

Na poleđini značke nalazi se lisnata opruga od pernog čelika.

Predložak značke u prilogu 4. ove Odluke, sastavni je dio ove Odluke.

**Članak 14.**

Znak prepoznatljivosti komunalnog redara, komunalno-prometnog redara i komunalnog izvidnika je pravokutnik.

Pravokutnik je dimenzija 85 mm x 60 mm s plavom podlogom, opšiven crnim koncem, širine 3 mm. Na gornjem dijelu, izvezen je natpis: „GRAD OTOČAC" zlatnim debljim koncem. Na donjem dijelu, izvezen je natpis: „KOMUNALNI REDAR", „KOMUNALNO-PROMETNI REDAR“ ili „KOMUNALNI IZVIDNIK“ bijelim debljim koncem. U središnjem djelu zlatnim koncem izvezen je stiliziran grb Grada Otočca. Nalazi se na prednjoj, gornjoj desnoj strani majica, jakni i vjetrovki.

**Članak 15.**

Komunalni redar, komunalno-prometni redar i komunalni izvidnik, nosi iskaznicu i značku u kožnom povezu crne boje trostrukog pregiba, a veličina svakog pregiba je 8 x 12 cm.

Na prednjoj strani kožnog poveza utisnut je suhim tiskom i zlatnom bojom grb Grada Otočca i natpis: "GRAD OTOČAC“, „KOMUNALNO REDARSTVO“.

Kožni povez komunalni redar, komunalno-prometni redar i komunalni izvidnik nosi u džepu gornjeg dijela službene odjeće tako da pregib kožnog poveza u kojem je značka visi s vanjske strane džepa.

Predložak prednje stranice kožnog poveza iskazan je u prilogu 3. koji je sastavni dio ove Odluke.

**Članak 16.**

Predložak značke iskazan je u prilogu 4., a predložak znaka prepoznatljivosti komunalnog redara u prilogu 5. koji su sastavni su dijelovi ove Odluke.

**Članak 17.**

Iskaznicu i značku izdaje Ured gradonačelnika.

Iskaznica vrijedi od dana njena izdavanja do prestanka ovlaštenja za obavljanje službene dužnosti komunalnog redara, komunalno-prometnog redara i komunalnog izvidnika.

Ured gradonačelnika vodi evidenciju o izdanim i vraćenim iskaznicama i značkama.

Evidencija o izdanim i vraćenim iskaznicama i značkama sadrži ime i prezime komunalnog redara, komunalno-prometnog redara i komunalnog izvidnika, kojemu su iskaznica i značka izdane, broj iskaznice i značke, datum izdavanja, datum povratka, odnosno poništenja iskaznice ili značke, potpis komunalnog redara, komunalno-prometnog redara i komunalnog izvidnika te odjeljak za napomenu.

**Članak 18.**

Za vrijeme obavljanja službene dužnosti komunalni redar, komunalno-prometni redar i komunalni izvidnik dužni su nositi iskaznicu i značku kojima se smiju koristiti samo u okviru svojih ovlasti.

Komunalnom redaru, komunalno-prometnom redaru i komunalnom izvidniku će se privremeno do dovršetka postupka oduzeti iskaznica i značka, ako je protiv njega pokrenut postupak zbog povrede službene dužnosti, istraga ili je podignuta optužnica.

**Članak 19.**

Komunalni redar, komunalno-prometni redar i komunalni izvidnik, kojem prestane služba ili koji je raspoređen na drugo radno mjesto dužan je odmah, a najkasnije u roku od tri dana od dana prestanka obavljanja poslova komunalnog redara, komunalno-prometnog redara i komunalnog izvidnika, predati iskaznicu i značku Uredu gradonačelnika.

Vraćena iskaznica se poništava i pohranjuje, a vraćena se značka pohranjuje i čuva u Uredu gradonačelnika.

**Članak 20.**

Komunalni redar, komunalno-prometni redar i komunalni izvidnik koji izgubi iskaznicu ili značku, odnosno na drugi način ostane bez iskaznice ili značke, dužan je o tome odmah izvijestiti neposredno nadređenog službenika.

Nova iskaznica ili značka izdat će se nakon što je izgubljena ili na drugi način nestala iskaznica ili značka, odnosno oštećena iskaznica ili značka oglašena nevažećom u „Službenom vjesniku Grada Otočca“.

Komunalni redar, komunalno-prometni redar i komunalni izvidnik dužan je oštećenu iskaznicu ili značku predati Uredu gradonačelnika.

**Članak 21.**

Iskaznice i značke komunalnih redara izdane u skladu s Pravilnikom o iskaznici, oznaci i službenoj odjeći komunalnih redara („Službeni vjesnik Grada Otočca“ broj 2/13) vrijede do izdavanja iskaznica i značaka izdanih u skladu s odredbama ove Odluke.

**Članak 22.**

Danom stupanja na snagu ove Odluke prestaje važiti Pravilnik o iskaznici, oznaci i službenoj odjeći komunalnih redara i komunalnog izvidnika („Službeni vjesnik Grada Otočca“ broj 2/13).

**Članak 23.**

Troškovi nabave službene opreme i dopunske opreme za komunalne redare, komunalne izvidnike i komunalno-prometne redare osiguravaju se i podmiruju iz Proračuna Grada Otočca.

**Članak 24.**

Ova Odluka stupa na snagu osmoga dana od dana objave u „Službenom vjesniku Grada Otočca“.

KLASA: 363-02/19-01/10

URBROJ:2125/02-01-19-4

*Otočac, 19. lipnja 2019.*

Predsjednik

Gradskog vijeća

dr. sc. Branislav Šutić, prof., v.r.

**Prilog 1.**

**POPIS DIJELOVA SLUŽBENE ODORE S NAZNAKOM ROKA UPORABE**

| **Red. br.** | **Naziv i vrsta komada** | **Količina, pari** | **Uporabni rok u mjesecima** |
| --- | --- | --- | --- |
| I. | ZIMSKA SLUŽBENA ODORA |  |  |
| 1. | hlače (muške/ženske) | 2 | 24 |
| 2. | zimska jakna 3/4 (muška/ženska) | 1 | 36 |
| 3. | majica dugih rukava (muška/ženska) | 2 | 12 |
| 4. | visoke terenske cipele (muške/ženske) | 1 | 24 |
| 5. | rukavice (muško/ženske) | 1 | 24 |
|  |  | | |
| II. | LJETNA SLUŽBENA ODORA |  |  |
| 1. | hlače (muške/ženske) | 2 | 24 |
| 2. | vjetrovka (muško/ženska) | 1 | 24 |
| 3. | majica kratkih rukava (muška/ ženska) | 3 | 12 |
| 7. | niske terenske cipele (muške/ženske) | 1 | 24 |
|  |  | | |
| III. | DOPUNSKI DIO SLUŽBENE ODORE |  |  |
| 1. | reflektirajući prsluk | 1 | 12 |
| 2. | zimska kapa | 1 | 24 |
|  |  |  |  |

Prilog 2.

OBRASCI SLUŽBENIH ISKAZNICA

5,50 cm

|  |
| --- |
| REPUBLIKA HRVATSKA  Ličko-senjska županija  Grad Otočac  Ured gradonačelnika    **SLUŽBENA ISKAZNICA**  **KOMUNALNOG REDARA** Br. isk.:\_\_\_\_  Ime:  Prezime: |

8,50 cm

|  |
| --- |
| REPUBLIKA HRVATSKA  Ličko-senjska županija  Grad Otočac  Ured gradonačelnika  **SLUŽBENA ISKAZNICA**  **KOMUNALNOG IZVIDNIKA** Br. isk.:\_\_\_\_\_\_\_  Ime:  Prezime: |

|  |
| --- |
| REPUBLIKA HRVATSKA  Ličko-senjska županija  Grad Otočac  Ured gradonačelnika  **SLUŽBENA ISKAZNICA**  **KOMUNALNOG-PROMETNOG REDARA**  Br. isk.:\_\_\_\_\_\_\_  Ime:  Prezime: |

|  |
| --- |
| OVLAŠTENJE  Nositelj ove iskaznice ovlašten je u okviru svojih nadležnosti utvrđenih Zakonom o komunalnom gospodarstvu i drugim propisima obavljati nadzor.  Dat.izda.isk. ………………. …………………  PROČELNIK UREDA    OVA ISKAZNICA VRIJEDI DO OPOZIVA |

|  |
| --- |
| OVLAŠTENJE  Nositelj ove iskaznice ovlašten je u okviru svojih nadležnosti utvrđenih Zakonom o komunalnom gospodarstvu, Zakonom o sigurnosti na cestama i drugim propisima obavljati poslove nadzora.  Dat.izda.isk. ………………. ………………  PROČELNIK UREDA    OVA ISKAZNICA VRIJEDI DO OPOZIVA |

**Prilog 3.**

**KOŽNI POVEZ**

****

**Prilog 4.**

**ZNAČKA**




**Prilog 5.**

OBRASCI SLUŽBENE OZNAKE

6,0 cm


**GRAD OTOČAC**




**KOMUNALNI REDAR**

8,5 cm

**KOMUNALNI IZVIDNIK**



**GRAD OTOČAC**



**KOMUNALNO-PROMETNI REDAR**

**GRAD OTOČAC**